Naka steeds onder sedasie in waakeenheidNaka Drotske. Foto: Facebook Naka Drotské se toestand is onveranderd waar hy steeds in ŉ kritieke maar stabiele toestand in Mediclinic Bloemfontein se waakeenheid onder volle sedasie gehou word. “Hy het ŉ goeie nag gehad en goed geslaap,” sê Barbara Steenkamp, die hospitaal se woordvoerder. “Daar was niks negatiefs gedurende die nag nie. Sy inwendige bloeding is stopgesit, waarvoor ons baie dankbaar is.” Weens sy longinfeksie het die dokters ŉ ander antibiotikum voorgeskryf, sê Steenkamp. “Hy word vol geventileer [met ŉ trageotomiebuis in sy keel].” Hy is baie siek en baie swak. Sy vertel om Drotské teen moontlike ander infeksies te beskerm, word net sy gesin by hom in die waakeenheid toegelaat. “Hy is baie siek en baie swak,” sê Steenkamp. “Sy familie het gevra dat mense sy herstelproses sal respekteer en hom nie sal besoek nie.” Drotské het op 29 November by sy broer, Tinus Drotské, gekuier toe minstens drie onbekende aanvallers omstreeks 22:00 toegang verkry het tot die huis op ŉ kleinhoewe in Kameeldrift-Oos in die noorde van Pretoria. Hy is in sy regterarm, regterbors en maag geskiet. Die koeël in sy bors is verwyder, maar die dokter het tydens ŉ tweede operasie besluit om “nie te krap nie” en die koeël wat deur sy arm in sy buik beland het, daar te los. Die belangrikste is nou om sy toestand gestabiliseer te kry. Drotské is ŉ week gelede ontslaan en sou tuis in die Rosestad en daarna op Jeffreysbaai aansterk, maar het Dinsdag ŉ groot terugslag beleef. “Ons weet nie regtig hoekom nie, maar die dokters het besluit ons gaan nie nou met die geskiedenis werk nie. Dit was ŉ ander hospitaal [in Pretoria] wat hom na goeddunke en met hul goeie oordeel ontslaan het,” sê Steenkamp. Drotské is Dinsdag met massiewe inwendige bloeding in die Mediclinic Bloemfontein opgeneem, sê Steenkamp, maar kan nie sê of die dokters nou van plan is om wel die koeël uit sy buik te verwyder nie. “Die belangrikste is nou om sy toestand gestabiliseer te kry,” sê Steenkamp. “Eers daarna kan verdere prosedures gebeur.” Sy sê die sedasie maak dit vir hom moontlik om “lekker te slaap”, wat goed is vir die herstelproses.